En nuludslipsbil er en bil der ikke har har et direkte udslip. Selvfølgelig er elbiler det, og jeg er villig til at medtage brintbiler, selvom de har et udslip af vand. At strømmen ikke er 100% ren, hører til i en anden diskussion.

Der er givetvis mange afgifter i det danske system, som kunne være indrettet mere hensigtsmæssigt. I dette tilfælde ser vi blot på hvordan staten kan få flere til at købe en elbil, så udfasningen af benzin og diesel kan gå lidt hurtigere, uden at det slår bunden ud af finanskassen.

Jeg mener, at forslaget med fritagelse for betaling på Storebæltsbroen, er en så håndgribelig (og forholdsvis billig) løsning at det kunne sættes igang med det samme, og folk ville forstå det. Derimod er jeg ikke længere tilhænger af at give store økonomiske rabatter, da elbiler allerede kan konkurrere på det punkt. En omlægning af registreringsafgiften til en teknisk afgift har længe været ønsket, og er mere tiltrængt end nogensinde før.

Jeg så dog gerne en øget ligestilling, så strøm til elbiler blev beskattet lige så lidt som benzin og diesel, eller omvendt. Så bør ordningen med processtrøm også forlænges, så firmaer der tilbyder opladningsservice betaler det samme for strøm som olieraffineringsanlæg.

A pro pos ejendomme med varmepumpe, så får de allerede en rabat på ca. 78 øre pr. kWh udover et årsforbrug på 4000 kWh. En lignende løsningsmodel kunne også gælde husstande med en eller flere elbiler tilknyttet.

Et sted der kunne hentes mange penge til denne omlægning, var at stoppe med at støtte olie- og gasindustrien med flere mia. hvert år.